《百字令 题张中翰夫人采芝养鹤遗照》
清代·钱孟钿

珊珊何处，向图中犹见，铢衣烟雾。十二瑶台清梦好，漫把玉芝雾与。

闲看梳翎，相将弄影，雅称神仙侣。软红尘外，东风吹上眉妩。

不道花落花开，绾春无计，过眼流光度。环佩江皋空寄恨，剩有月明如素。

锦瑟尘埋，瑶编蠹食，化鹤归来误。天香偕问，冷烟一片凝伫。

作者简介：钱孟钿，字冠之，号浣青，武进人。尚书、谥文敏维城女，巡道崔龙见室。有《浣青诗草》、《鸣秋合籁集》。